LT Europos Sąjungos oficialusis leidinys L 101/1

KOMISIJOS REGLAMENTAS (ES) 2017/693

2017 m. balandžio 7 d.

kuriuo dėl didžiausios leidžiamosios bitertanolo, chlormekvato ir tebufenpirado liekanų koncentracijos tam tikruose produktuose ar ant jų iš dalies keičiami Europos Parlamento ir Tarybos reglamento (EB) Nr. 396/2005 II, III ir V priedai

(Tekstas svarbus EEE)

EUROPOS KOMISIJA,

atsižvelgdama į Sutartį dėl Europos Sąjungos veikimo,

atsižvelgdama į 2005 m. vasario 23 d. Europos Parlamento ir Tarybos reglamentą (EB) Nr. 396/2005 dėl didžiausių pesticidų likučių kiekių augalinės ir gyvūninės kilmės maiste ir pašaruose ar ant jų ir iš dalies keičiantį Tarybos direktyvą 91/414/EEB (1), ypač į jo 14 straipsnio 1 dalies a punktą, 16 straipsnio 1 dalies a punktą, 17 straipsnį, 18 straipsnio 1 dalies b punktą ir 49 straipsnio 2 punktą,

kadangi:

(1) didžiausia leidžiamoji bitertanolo ir chlormekvato liekanų koncentracija (toliau – DLK) nustatyta Reglamento (EB) Nr. 396/2005 II priede ir III priedo B dalyje. Tebufenpirado DLK nustatyta to reglamento III priedo A dalyje;

(2) pagal Reglamento (EB) Nr. 396/2005 12 straipsnio 2 dalį kartu su to paties reglamento 12 straipsnio 1 dalimi Europos maisto saugos tarnyba (toliau – Tarnyba) pateikė pagrįstą nuomonę dėl nustatytos bitertanolo DLK (2). Komisijos įgyvendinimo reglamentu (ES) Nr. 767/2013 (3) panaikinamas veikliosios medžiagos bitertanolo patvirtinimas, nes nebuvo pateikta būtinos papildomos patvirtinamosios informacijos dėl šios veikliosios medžiagos pagal Komisijos įgyvendinimo reglamentą (ES) Nr. 1278/2011 (4). Visos išduotos augalų apsaugos produktų, kurių sudėtyje yra bitertanolo, registracijos panaikintos ir nepranešta apie leidžiamus naudojimo atvejus trečiosiose šalyse. Todėl pagal Reglamento (EB) Nr. 396/2005 17 straipsnį kartu su to paties reglamento 14 straipsnio 1 dalies a punktu II priede ir III priedo B dalyje bitertanolui nustatytos DLK turėtų būti išbrauktos. Tarnyba pasiūlė pakeisti liekanų apibrėžtį bitertanolo izomerų suma ir rekomendavo sumažinti DLK augaliniams ir gyvūniniams produktams iki atitinkamos nustatymo ribos (LOD). Šios skirtingos numatytosios vertės turėtų būti nurodytos Reglamento (EB) Nr. 396/2005 V priede pagal Reglamento (EB) Nr. 396/2005 18 straipsnio 1 dalies b punktą;

(3) pagal Reglamento (EB) Nr. 396/2005 (5) 12 straipsnio 1 dalį Tarnyba pateikė pagrįstą nuomonę dėl nustatytos dabartinės chlormekvato DLK. Ji pasiūlė pakeisti liekanų apibrėžtį chlormekvato ir jo druskų, išreikštų kaip chlormekvato chloridas, suma. Remiantis naujausiais stebėsenos duomenimis, ant neapdorotų auginamųjų grybų ir neapdorotų kriaušių randamos liekanos viršija nustatymo ribą. Tokių liekanų gali susidaryti dėl auginamųjų grybų kryžminės taršos šiaudais, teisėtai apdorotais chlormekvatu, arba dėl netyčinės pernašos, atsiradusios dėl ankstesnio chlormekvato naudojimo kriaušėms. Tarnyba pasiūlė kriaušėms nustatyti tikslinių stebėsenos duomenų rezultatų 95 procentilį atitinkančią DLK ir pasiūlė auginamiesiems grybams taikyti penkių skirtingų dydžių DLK, pagrįstą Jungtinių Tautų Maisto ir žemės ūkio organizacijos rekomenduojamais metodais, kad būtų nustatyta atitinkamai prieskoniams skirta DLK ir išorinės kilmės DLK (6), o rizikos valdytojai turi tai apsvarstyti. Kadangi rizikos vartotojams nėra, auginamiesiems grybams turėtų būti nustatyta visų mėginių rezultatų 99-tą procentilį atitinkanti DLK. Šios DLK bus peržiūrėtos atliekant peržiūrą bus atsižvelgta į informaciją, kuri bus gauta per keturis metus po šio reglamento paskelbimo;

(4) pagal Reglamento (EB) Nr. 396/2005 12 straipsnio 2 dalį kartu su jo 12 straipsnio 1 dalimi Tarnyba pateikė pagrįstą nuomonę dėl nustatytos dabartinės tebufenpirado DLK (7). Ji nustatė, kad vartotojams yra rizika, susijusi su paprikoms nustatytomis DLK. Todėl šias DLK reikėtų sumažinti. Tarnyba padarė išvadą, kad trūksta tam tikros informacijos apie abrikosams, persikams, gervuogėms, paprastosioms gervuogėms, pupelėms (šviežioms, su ankštimis), vilnamedžių sėkloms ir gyvūniniams produktams nustatytą DLK ir kad rizikos valdytojai turi papildomai apsvarstyti šiuos atvejus. Kadangi rizikos vartotojams nėra, Reglamento (EB) Nr. 396/2005 II priede šiems produktams turėtų būti nustatyta šiuo metu taikomo arba Tarnybos nustatyto dydžio DLK. Šios DLK bus peržiūrėtos. Atliekant peržiūrą bus atsižvelgta į informaciją, kuri bus gauta per dvejus metus po šio reglamento paskelbimo;

(5) produktams, kuriems apsaugoti nesuteiktas atitinkamo augalų apsaugos produkto naudojimo leidimas ir kuriems nenustatytas leidžiamasis importo nuokrypis ar kodekso didžiausios leidžiamosios koncentracijos (CXL) vertės, DLK turėtų būti nustatyta pagal konkrečią nustatymo ribą arba atitikti numatytąją DLK, kaip nustatyta Reglamento (EB) Nr. 396/2005 18 straipsnio 1 dalies b punkte;

(6) Komisija konsultavosi su Europos Sąjungos etaloninėmis laboratorijomis dėl būtinybės pakoreguoti tam tikras pesticidų liekanų nustatymo ribas. Šios laboratorijos dėl kelių medžiagų padarė išvadą, kad dėl su tam tikromis prekėmis susijusios technikos raidos reikia nustatyti joms skirtas konkrečias nustatymo ribas;

(7) remiantis Tarnybos pagrįstomis nuomonėmis ir atsižvelgiant į su svarstomu klausimu susijusius veiksnius, daroma išvada, kad tam tikri DLK pakeitimai atitinka Reglamento (EB) Nr. 396/2005 14 straipsnio 2 dalies reikalavimus;

(8) dėl naujų DLK verčių per Pasaulio prekybos organizaciją konsultuotasi su Sąjungos prekybos partneriais ir atsižvelgta į jų pastabas;

(9) todėl Reglamentas (EB) Nr. 396/2005 turėtų būti atitinkamai iš dalies pakeistas;

(10) kad šiuos produktus būtų galima įprastai parduoti, perdirbti ir vartoti, šiame reglamente reikėtų numatyti pereinamojo laikotarpio priemones produktams, kurie buvo pagaminti prieš pakeičiant DLK ir kuriais, remiantis turima informacija, užtikrinamas aukštas vartotojų apsaugos lygis. Kadangi esant dabartinei DLK negalima atmesti rizikos vartotojams galimybės, paprikoms nustatyta 0,01* mg/kg tebufenpirado vertė turėtų būti taikoma nuo šio reglamento taikymo dienos;

(11) prieš pradedant taikyti pakeistą DLK turėtų būti skiriamas tinkamas laikotarpis, per kurį valstybės narės, trečiosios šalys ir maisto tvarkymo subjektai galėtų pasirengti laikytis dėl DLK pakeitimo atsiradusių naujų reikalavimų;

(12) šiame reglamente nustatytos priemonės atitinka Augalų, gyvūnų, maisto ir pašarų nuolatinio komiteto nuomonę,

PRIĖMĖ ŠĮ REGLAMENTĄ:

1 straipsnis

Reglamento (EB) Nr. 396/2005 II, III ir V priedai iš dalies keičiami pagal šio reglamento priedą.

2 straipsnis

Dėl veikliųjų medžiagų bitertanolo ir chlormekvato visuose produktuose ir ant jų, Reglamentas (EB) Nr. 396/2005 be šiuo reglamentu padarytų pakeitimų toliau taikomas produktams, kurie buvo pagaminti iki 2017 m. lapkričio 3 d.

Dėl veikliosios medžiagos tebufenpirado visuose produktuose ir ant jų, išskyrus paprikas, Reglamentas (EB) Nr. 396/2005 be šiuo reglamentu padarytų pakeitimų toliau taikomas produktams, kurie buvo pagaminti iki 2017 m. lapkričio 3 d.

3 straipsnis

Šis reglamentas įsigalioja dvidešimtą dieną po jo paskelbimo Europos Sąjungos oficialiajame leidinyje.

Jis taikomas nuo 2017 m. lapkričio 3 d.

Šis reglamentas privalomas visas ir tiesiogiai taikomas visose valstybėse narėse. Priimta Briuselyje 2017 m. balandžio 7 d. Komisijos vardu Pirmininkas Jean-Claude JUNCKER

(1) OL L 70, 2005 3 16, p. 1.

(2) European Food SAFEty Authority. Review of the existing maximum residue levels (MRLs) for tolylfluanid according to Article 12 of Regulation (EC) No 396/2005. EFSA Journal 2016;14(2):4386.

(3) 2013 m. rugpjūčio 8 d. Komisijos įgyvendinimo reglamentas (ES) Nr. 767/2013, kuriuo pagal Europos Parlamento ir Tarybos reglamentą (EB) Nr. 1107/2009 dėl augalų apsaugos produktų pateikimo į rinką panaikinamas veikliosios medžiagos bitertanolio patvirtinimas ir iš dalies keičiamas Komisijos įgyvendinimo reglamentas (ES) Nr. 540/2011 (OL L 215, 2013 8 9, p. 5).

(4) 2011 m. gruodžio 8 d. Komisijos įgyvendinimo reglamentas (ES) Nr. 1278/2011, kuriuo pagal Europos Parlamento ir Tarybos reglamentą (EB) Nr. 1107/2009 dėl augalų apsaugos produktų pateikimo rinkai patvirtinama veiklioji medžiaga bitertanolis ir iš dalies keičiamas Komisijos įgyvendinimo reglamento (ES) Nr. 540/2011 priedas ir Komisijos sprendimas 2008/934/EB (OL L 327, 2011 12 9, p. 49).

(5) European Food SAFEty Authority. Review of the existing maximum residue levels (MRLs) for chlormequat according to Article 12 of Regulation (EC) No 396/2005. EFSA Journal 2016;14(3):4422.

(6) FAO, 2009 m. Submission and evaluation of pesticide residues data for the estimation of Maximum Residue Levels in food and feed. Pesticide Residues. 2nd Ed. FAO Plant Production and Protection Paper 197, 264 pp.

(7) European Food SAFEty Authority. Review of the existing maximum residue levels for tebufenpyrad according to Article 12 of Regulation (EC) No 396/2005. EFSA Journal 2016;14(4):4469.